Κλειστό γήπεδο του ΠΑΟΚ

Το Κλειστό γήπεδο του ΠΑΟΚ ή PAOK Sports Arena βρίσκεται στην Πυλαία Θεσσαλονίκης και αποτελεί την έδρα των ομάδων μπάσκετ ανδρών, μπάσκετ γυναικών και βόλεϊ ανδρών του ΠΑΟΚ, ενώ στο παρελθόν είχε χρησιμοποιηθεί και σαν έδρα του τμήματος χάντμπολ. Χτίστηκε πάνω σε οικόπεδο το οποίο παραχώρησε η τότε κυβέρνηση στοκ ερασιτέχνη ΠΑΟΚ, με τον επιφανή φίλο του ΠΑΟΚ Ιωάννης Δεδέογλου να συνεισφέρει μια όμορη έκταση, που αντιστοιχεί περίπου στο 1/3 του οικοπέδου Ήδη, από το 1995, με την υπογραφή της σύμβασης μεταξύ της ερασιτέχνη ΠΑΟΚ και της Γενικής Γραμματείας Αθλητισμού (ΓΓΑ), το κράτος είχε αναλάβει όλες τις δαπάνες για την κατασκευή του έργου, το οποίο έπρεπε κανονικά να ολοκληρωθεί μέσα σε ενάμισι χρόνο. Τελικά, όταν το έργο παραδόθηκε στον ΠΑΟΚ ως περιουσιακό του στοιχείο, είχε κοστίσει 10 δισ. Δραχμές και όχι 4 δισ. όπως ήταν ο αρχικός προϋπολογισμός. Επίσης, τα έξοδα συντήρησης του γηπέδου μέχρι το 2014 τα είχε αναλάβει η ΓΓΑ, αλλά το καθεστώς αυτό δεν έχει αλλάξει μέχρι και σήμερα. Αποτελεί το μεγαλύτερο κλειστό γήπεδο της Θεσσαλονίκης και η χωρητικότητα του γηπέδου ανέρχεται σε 8.500 θέσεις φιλάθλων, ενώ μαζί με τις θέσεις όρθιων η χωρητικότητα φτάνει τις 10.200 θέσεις για αγώνες και συναυλίες. Οι εργασίες κατασκευής του ολοκληρώθηκαν το 2000, ενώ τα αρχικά σχέδια της κατασκευής του χρονολογούνται αρκετά χρόνια πριν, ήδη από το 1990 . Την ίδια χρονιά φιλοξένησε τα Final Four του Κυπέλλου Ελλάδας και της EuroLeague. Πρόκειται για ένα σύγχρονο γήπεδο που οι φίλαθλοι του ΠΑΟΚ το αποκαλούν Παλατάκι. Περιλαμβάνει επίσης μια αίθουσα προπόνησης, τα γραφεία της ομάδας, καταστήματα και ένα μουσείο αφιερωμένο στο τμήμα μπάσκετ του ΠΑΟΚ, ενώ διαθέτει και 502 θέσεις πάρκινγκ. Το γήπεδο ανακαινίστηκε το 2016 με έξοδα του ιδιοκτήτη της ΠΑΕ ΠΑΟΚ, Ιβάν Σαββίδη και το 2025 με έξοδα του Αριστοτέλη Μυστακίδη. Πρόσβαση Το γήπεδο είναι χτισμένο στη νοτιοανατολική Θεσσαλονίκη στον Φοίνικα και απέχει 7 χιλιόμετρα από το κέντρο της πόλης. Βρίσκεται στο δρόμο προς το διεθνές αεροδρόμιο «Μακεδονία» και απέχει 6 χιλιόμετρα από τον αερολιμένα. Τα λεωφορεία 02 και 03 του ΟΑΣΘ εξυπηρετούν το κλειστό. Μακροπρόθεσμα, το γήπεδο θα εξυπηρετεί και το Μετρό Θεσσαλονίκης με την στάση Σχολή Πολέμου, που σχεδιάζεται να γίνει πλησίον του γηπέδου. Κατασκευή Ο Ιωάννης μαζί με τον αδελφό του, Θανάση Δεδέογλου, άρχισαν να σκέφτονται για ένα νέο μεγάλο κλειστό γήπεδο, Ευρωπαϊκών προδιαγραφών, στη Θεσσαλονίκη. Το 1991, δώρισαν το οικόπεδό τους στην περιοχή στον ΠΑΟΚ. Κομβικής σημασίας, για την ολοκλήρωση του γηπέδου, ήταν η πρόταση για την φιλοξενία του Final Four της EuroLeague το 2000. Η FIBA Europe αποδέχθηκε την πρόταση και η κατασκευή ολοκληρώθηκε εγκαίρως. Το γήπεδο επίσης φιλοξένησε, περίπου τρεις εβδομάδες νωρίτερα εκείνο το έτος, το Final Four του Ελληνικού Κυπέλλου, ως το πρώτο του σημαντικό γεγονός. Διοργανώσεις Οι σημαντικότερες διοργανώσεις που έχουν φιλοξενηθεί στο κλειστό γήπεδο του ΠΑΟΚ, είναι, με χρονολογική σειρά, οι εξής: Το Final Four του Κυπέλλου Ελλάδας Μπάσκετ το 2000. Τελική φάση του Πρωταθλήματος Ελλάδας Μπάσκετ 1999–00. Το Final Four της EuroLeague το 2000. Το Final Four του CEV Champions League Βόλεϊ το 2005. Ο Τελικός Κυπέλλου Ελλάδας Χάντμπολ γυναικών 2015. Ο Τελικός Κυπέλλου Ελλάδας Χάντμπολ ανδρών 2015. Τουρνουά Ιωάννης Δεδέογλου 1ο Τουρνουά Ιωάννης Δεδέογλου Το πρώτο τουρνουά έγινε το 2004, οι τέσσερις ομάδες που συμμετείχαν ήταν η Χέμοφαρμ, ο Παναθηναϊκός, ο ΠΑΟΚ και η Ούλκερ. Οι πρώτοι αγώνες πραγματοποιήθηκαν στις 24 Σεπτεμβρίου 2004, όπου ο Παναθηναϊκός κέρδισε την Χέμοφαρμ με 83–79, και ο ΠΑΟΚ την Ούλκερ, με σκορ 77–57. Την επόμενη μέρα, έλαβαν χώρα οι αγώνες Χέμοφαρμ εναντίον Ούλκερ και ΠΑΟΚ εναντίον Παναθηναϊκού, για τις τελικές θέσεις. Η Χέμοφαρμ νίκησε την Ούλκερ με σκορ 84–74, λαμβάνοντας την τρίτη θέση και ο ΠΑΟΚ τον Παναθηναϊκό σε ένα δύσκολο παιχνίδι, με σκορ 79–76, κατακτώντας την πρώτη θέση. 2ο Τουρνουά Ιωάννης Δεδέογλου Το δεύτερο τουρνουά πραγματοποιήθηκε τον Σεπτέμβριο του 2005. Οι ομάδες που συμμετείχαν ήταν η ΑΕΚ, η Μπαρτσελόνα, ο Ερυθρός Αστέρας και ο ΠΑΟΚ. Την πρώτη ημέρα του τουρνουά, οι οπαδοί παρακολούθησαν ένα ελληνικό ντέρμπι ανάμεσα στον ΠΑΟΚ και την ΑΕΚ, το οποίο κέρδισε ο ΠΑΟΚ με σκορ 77–72. Στο επόμενο παιχνίδι της ημέρας η Μπαρτσελόνα, κέρδισε 77–67 τον Ερυθρό Αστέρα. Την επόμενη μέρα, η ΑΕΚ έχασε απο τον Ερυθρό Αστέρα με σκορ 54–75, με την ομάδα του Βελιγραδίου να κατακτά την τρίτη θέση. Ο τελικός ήταν μια πραγματική γιορτή με υψηλού επιπέδου θέαμα, καθώς τελείωσε με τις δύο ομάδες ισόπαλες με 87–87, ήταν ένα εξαιρετικό παιχνίδι, στο οποίο η Μπαρτσελόνα κατάφερε να νικήσει τον ΠΑΟΚ, στην παράταση, με σκορ 102–101. Στιγμές Σημαντική στιγμή στην ιστορία του γηπέδου αποτέλεσαν οι πρώτοι ομαδικοί τίτλοι του ΠΑΟΚ, που κατακτήθηκαν εντός αυτού. Η αρχή έγινε από την ομάδα χάντμπολ, η οποία κατέκτησε το Κύπελλο Ελλάδας 2015 εναντίον της ΑΕΚ (29 Μαρτίου). Στις 29 Απριλίου, της ίδια χρονιάς, η ομάδα βόλεϊ του ΠΑΟΚ στέφθηκε Πρωταθλήτρια Ελλάδας 2015, μετά την νίκη της με 3–0 σετ επί του Ολυμπιακού (3–0 νίκες), με τη χρονιά να κλείνει με την κατάκτηση και του Πρωταθλήματος Ελλάδας 2015 από την ομάδα χάντμπολ, εναντίον του Διομήδης Άργους (27 Μαΐου). Την επόμενη σεζόν, η ομάδα βόλεϊ κατέκτησε εκ νέου το Πρωτάθλημα Ελλάδας 2016 στον τέταρτο τελικό της σειράς εναντίον του Φοίνικα Σύρου με 3–2 σετ (28 Απριλίου). Στα αξιοσημείωτα εκείνης της περιόδου ήτανε το «σπάσιμο» της έδρας του Φοίνικα Σύρου στη σειρά των τελικών (3–1 νίκες) αλλά και του Ολυμπιακού στα ημιτελικά (3–1 νίκες). Εξίσου σημαντική και συγκινητική ήταν η 7η Σεπτεμβρίου 2016, ημέρα που πραγματοποιήθηκαν τα αποκαλυπτήρια του μνημείου προς τιμήν των αδελφών Δεδέογλου, στην είσοδο του γηπέδου. Είχε αποφασιστεί από το Δ.Σ. της ΚΑΕ ΠΑΟΚ από το 2014, σαν ελάχιστο φόρο τιμής στους ευεργέτες του συλλόγου. Συναυλίες Μια σειρά συναυλιών, γνωστών Ελλήνων και ξένων καλλιτεχνών, έχουν φιλοξενηθεί στο γήπεδο, όπως οι Pet Shop Boys και ο Σάκης Ρουβάς. Στις 18 Σεπτεμβρίου 2010, οι The Prodigy πραγματοποίησαν μια μοναδική εμφάνιση με τη συμμετοχή 10.000 ατόμων. Επιπλέον, στις 27 Οκτωβρίου 2019 έγινε sold out στη συναυλία του Enrique Iglesias. Επίσης, αποτελούσε τη μόνιμη έδρα του Φεστιβάλ Τραγουδιού Θεσσαλονίκης. Γεγονότα Το πρώτο καταγεγραμμένο επίσημο παιχνίδι στο «Παλατάκι» πραγματοποιήθηκε το Σάββατο 1 Απριλίου 2000, για τις ανάγκες του Final Four του Κυπέλλου Ελλάδας της περιόδου 1999–00, με τον ημιτελικό ΑΕΚ-Μαρούσι, όπου επικράτησε η ΑΕΚ με σκορ 77–63 και προκρίθηκε στον τελικό εναντίον του Παναθηναϊκού. Το πρώτο καταγεγραμμένο επίσημο παιχνίδι του ΠΑΟΚ στο «Παλατάκι» σε όλες τις διοργανώσεις, πραγματοποιήθηκε την Τετάρτη 17 Μαΐου 2000, για τον δεύτερο τελικό των Play Off του Ελληνικού Πρωταθλήματος, της περιόδου 1999–00, εναντίον του Παναθηναϊκού όπου ηττήθηκε με σκορ 62–69. Το πρώτο καταγεγραμμένο επίσημο ευρωπαϊκό παιχνίδι του ΠΑΟΚ στο «Παλατάκι», πραγματοποιήθηκε την Τετάρτη 18 Οκτωβρίου 2000, για την πρώτη αγωνιστική της Ευρωλίγκας της αγωνιστικής περιόδου 2000–01, εναντίον της Βερόνα όπου επικράτησε με σκορ 97–94. Το πρώτο καταγεγραμμένο επίσημο παιχνίδι του ΠΑΟΚ για τον θεσμό του Κυπέλλου Ελλάδας στο «Παλατάκι», πραγματοποιήθηκε την Τετάρτη 3 Ιανουαρίου 2001, για την πρώτη αγωνιστική της Β΄ Φάσης του Κυπέλλου Ελλάδας της περιόδου 2000–01, απέναντι στο Ηράκλειο όπου επικράτησε με σκορ 99-78. Οι πρώτοι καταγεγραμμένοι πόντοι σε επίσημο αγώνα στο «Παλατάκι» επιτεύχθηκαν το Σάββατο 1 Απριλίου 2000, από τον παίκτη του Αμαρουσίου, Ανατόλι Ζουρπένκο, με καλάθι δύο πόντων στον ημιτελικό ΑΕΚ–Μαρούσι του Κυπέλλου Ελλάδας της περιόδου 1999–00. Οι πρώτοι καταγεγραμμένοι πόντοι του ΠΑΟΚ σε επίσημο αγώνα στο «Παλατάκι» επιτεύχθηκαν την Τετάρτη 17 Μαΐου 2000, από τον Μπιλ Έντουαρντς, με δύο ελεύθερες βολές απέναντι στον Παναθηναϊκού, για τον δεύτερο τελικό των Play Off του Ελληνικού Πρωταθλήματος της περιόδου 1999–00. Στον ίδιο αγώνα ο Μπιλ Έντουαρντς πέτυχε και το πρώτο επίσημο καλάθι δύο πόντων. Το πρώτο καταγεγραμμένο καλάθι τριών πόντων του ΠΑΟΚ σε επίσημο αγώνα στο «Παλατάκι» επιτεύχθηκε την Τετάρτη 18 Οκτωβρίου 2000, από τον Κλάουντιο Κολντεμπέλα, απέναντι στη Βερόνα για την πρώτη αγωνιστική της Ευρωλίγκας της αγωνιστικής περιόδου 2000–01. Παραπομπές Εξωτερικοί σύνδεσμοι Γήπεδο, πληροφορίες στον επίσημο ιστότοπο της Κ.Α.Ε. ΠΑΟΚ ΠΑΟΚ Sports Arena, πληροφορίες στον ιστότοπο Stadia.gr. «Το κλειστό του ΠΑΟΚ έγινε... 15 χρονών!» Αρχειοθετήθηκε 2015-04-27 στο Wayback Machine., αφιέρωμα στον ιστότοπο SentraGoal.gr, 30 Μαρτίου 2015.